text: Vejle-virksomhed skal rense vand i Kina
  09 august 2016 kl. 15.26
  Virksomheden Sunstone Water Group fra Vejle har netop underskrevet en aftale, der betyder, at de skal rense vand for tusindevis af kinesere. 
  Arbejdsfordelingen er klar: Sunstone Water Group fra Vejle skal levere viden, mens deres nye kinesiske partner, Kingair, skal stå for produktionen. Det er resultatet af et nyt partnerskab mellem de to virksomheder, som de for nyligt har underskrevet.
  Ifølge Mads Schytz Haaning, der er CEO i Vejle-virksomheden, er Kina et af de lande i verden, der har størst mangel på rent drikkevand. Derfor ser virksomheden gode muligheder på det kinesiske marked og forventer en trecifret millionomsætning inden for tre-fire år.
  Sunstone Water Group har patent på et rensningsanlæg, der passer ind i en container, og som er mobilt. Alligevel er ejerforholdet i det nye samarbejde, at Kingair ejer 51%, mens Sunstone Water Group ejer 49%.
  Hvorfor er ejerforholdet, som det er? 
  - Det er det, fordi Kingair har investeret et stort millionbeløb i partnerskabet, siger Mads Schytz Haaning. Han tror dog ikke, at forholdet kommer til at betyde det store.
  - I praksis betyder det, at de kan trumfe noget igennem, hvis de vil, men vi har ansat en dansk direktør i Kina, så jeg tror ikke, det bliver noget problem, siger Mads Schytz Haaning.
  